钦定古今图书集成/方舆汇编/职方典/第1060卷 > 建宁府风俗考
## 钦定古今图书集成/方舆汇编/职方典/第1060卷 > 建宁府风俗考

府总

宋张叔椿《记》“建备五方之俗。”

韩元吉《记》：“家有诗书，户藏法律。其民之秀者狎于文，负其厉气者亦悍以劲。”

《方舆胜览》：“其民柔脆，惮于远行。”

《建安旧志》：“处市井者，好侈而尚浮；居田里者，勤身而乐业。”

《旧志》：“男女不混于途，少长各攻其业，民畏官府，士重清议。农力甚勤，不事商贾末技。”

明杨荣《记》“晦庵、西山二先生过化之邦，流风遗韵，宛然犹存。”

朱行中诗：“水无涓滴不为用，山到崔嵬犹力耕。” 《建阳志》：“道义之乡，弦诵相闻，贵贱不相等，贫冨不相资，荜门圭窦之士，皆能挟族谱以推流派。” 《浦城志》十：“以名节自励，催科不烦，田野之民。” 犹为真率。

《松溪志》士风淳朴，人性俭约，男务耕稼，女务织纴，不事商贾。

《崇安志》：“山峻水急，易斗轻生。自胡、刘、朱、蔡诸儒奋兴，讲明道学，而《诗》《书》礼乐之盛，彬彬几于洙泗。”

朱韦斋《政和志》：“无豪家大姓，陵轹细民，以乱政化。”

《寿宁志》：民多务本、少逐末，知节俭而简于礼义。一失其平，叫呼四出，折之以理，忿怒亦销。此以前建俗之大都也。今则不然，父母死，惑于堪舆，或一二十年不葬者；婚姻间或论财，少年不务本业，桀骜市井，呫哔后辈或轻其长者。抚今追昔，不无慨然。